Äärioikeistolainen Soldiers of Odin on alkanut aktivoitua jo ennen Oulun seksuaalirikosuutisointia. Poliisihallitus pitää mahdollisena, että toimintaan on vaikuttanut uhka uusnatsien yhdistyksen lakkauttamisesta.

Soldiers of Odinin toiminta on lisääntynyt viime loppusyksystä lähtien. Oulun seksuaalirikosepäilyt ovat antaneet sille lisää tuulta alle.

Poliisitarkastajan mukaan Odinit tekevät entistä enemmän yhteistyötä uusnatsien kanssa.

Poliisi selvittää, onko maahanmuuttajiin kohdistuva uhkailuvideo syytä tutkia rikosepäilyn puitteissa.

Arkistovideo: Yli 100 Soldiers of Odin -kulkijaa partioi Tampereella turvapaikkakriisin aikaan helmikuussa 2016.

Maahanmuuttovastaisen, äärioikeistolaisen Soldiers of Odin -joukon julkaisema väkivaltaihanteinen video on osa liikkeen laajamittaisempaa aktivoitumista.

Tuoreessa videossaan Soldiers of Odin ilmoittaa aloittavansa raiskaajien ja pedofiilien metsästyksen. Poliisihallitus selvittää, onko nuijien ja ketjujen kanssa esiintyviä henkilöitä syytä epäillä rikoksesta.

Esiselvitystä johtava rikoskomisario Pekka Hätönen arvioi aiemmin maanantaina, että video lienee saanut sytykkeensä Oulussa tapahtuneista epäillyistä seksuaalirikoksista. Poliisi kuitenkin pitää todennäköisenä, että Odinien liikehdintä on lisääntynyt jo ennen meneillään olevan tutkintavyyhden paljastumista.

Väkivaltaisiin ääriliikkeisiin ja ennalta estävään toimintaan erikoistunut poliisitarkastaja Timo Kilpeläinen kertoo, että aktivoitumisen merkkejä on ollut havaittavissa jo loppusyksystä lähtien. Vuodenvaihteen jälkeen se on siirtynyt taas entistä enemmän kaduille.

– Näistä katupartioista, joiksi he itseään kutsuvat, on alkuvuoden aikana useita kymmeniä havaintoja, erityisesti pääkaupunkiseudulla. He näkyvät kadulla ja nyt internetissä, Kilpeläinen sanoo.

– Järjestön toiminta on ollut koko ajan erinäköisessä viranomaisvalvonnassa. Nyt, kun he ovat taas aktivoituneet, keräämme tilannekuvaa. Video on oma osuutensa, ja katsomme, tuleeko sen myötä ilmi, että pitää kohdistaa heihin muuta toimintaa.

Juttu jatkuu kuvan jälkeen.

Soldiers of Odinin tunnuksessa on kasvonsa peittävä viikinkihahmo. Jukka Ritola

Muuttumassa natsijoukoksi?

Odin-joukkion kokonaislukumäärää on vaikea hahmottaa. Partioissa tai mielenilmauksissa voi tyypillisesti olla kymmenkunta henkilöä. Kilpeläinen puhuu noin sadasta, mutta pitää arviota suurpiirteisenä. Kaikkein tarkin taustatyö asiassa on Suojelupoliisin vastuulla. Supon odotetaan kertovan ääriliikkeiden tilanteesta seuraavan kerran maaliskuussa vuosittaisessa katsauksessaan. Tarkkailuun ovat osallistuneet myös paikallispoliisilaitokset.

Oulun tapahtumat voivat olla tuoreen videon ja katupartioinnin motiivi, mutta Odinien näkyvyys on lisääntynyt muistakin syistä. Yksi niistä voi olla Pohjoismainen vastarintaliike eli suomalaiset uusnatsit.

Soldiers of Odin sai alkunsa vuoden 2015 turvapaikanhakijakriisin aikaan Kemissä. Joukkoa tutkinut Daniel Sallamaa arvioi, että katupartiointi oli kaikkein tiuhinta 2015 ja 2016, joskin silloinkin ryhmässä oli korkeintaan joitakin satoja ihmisiä. Sittemmin laajeneminen pysähtyi, ja Kemin ”johtoryhmällä” ei ollut enää otetta muihin jaostoihin.

– Näytti, että toiminta oli hiipumassa muutaman ensimmäisen vuoden jälkeen, mutta nyt Odinien ja esimerkiksi Pohjoismaisen vastarintaliikkeen yhteistyö on tiivistynyt yksilötasolla, Kilpeläinen kertoo.

Juttu jatkuu kuvan jälkeen.

Kasvonsa piilottava Odin-hahmo uhkaa ”maahantunkeutujia” puunuijalla. Poliisi on aloittanut toimenpiteet videosta. KUVAKAAPPAUS

Voimaa vihasta ja epävarmuudesta

Poliisihallitus on vaatinut uusnatsien yhdistystä lakkautettavaksi käräjäoikeudessa ja hovioikeudessa ja voittanut jutun molemmissa tuomioistuimissa. Kilpeläinen pitää mahdollisena, että Pohjoismaisen vastarintaliikkeen ahdinko on tuottanut Soldiers of Odinille lisää virtaa. Ryhmät ovat aiemminkin olleet yhteistyössä. Viime itsenäisyyspäivänä Odinit marssivat uusnatsien kulkueessa hakaristilippujen kanssa, ja aiemmin tahot ovat osallistuneet ristiin toistensa tapahtumiin.

– On hiukan kysymysmerkki, onko aktivoituminen tapahtunut loppuvuonna esimerkiksi siksi, että PVL:n kieltoasia on ollut julkisuudessa. Ennakoidaanko kenties sitä, että jos tulee kieltävä päätös, on heti uusi brändi, jonka alla toimia.

Meneillään olevat seksuaalirikostutkinnat lisäävät Odin-kulkijoiden itseluottamusta. Katupartiot voivat oikeuttaa olemassaolonsa itselleen entistä vahvemmin, kun yleinen keskusteluilmapiiri on muuttunut tiukkasävyisemmäksi.

– Isossa kuvassa, jos miettii, mistä Odin aikoinaan syntyi ja lähti laajenemaan: se liittyi vuoden 2015 turvapaikanhakijakysymykseen. Nyt meillä on ollut yhteiskunnallisessa keskustelussa näitä seksuaalirikoksia. Heillä on omasta mielestään taas legitimiteetti omalle toiminnalleen, Kilpeläinen arvioi.

Soldiers of Odinin kulkue herätti huomiota Tampereella kaksi vuotta sitten. Poliisi otti kiinni ja kuvasi myös vastamielenosoittajia. Vasemmistoanarkistit peittivät niin ikään kasvojaan ja tulivat paikalle nimellä ”Loldiers of Odin”. Silja Viitala

Kitkaa anarkistien kanssa

Turvapaikkakriisissä ja sen jälkimainingeissa Soldiers of Odin syyllistyi joihinkin ylilyönteihin ja rikoksiin. Oulussa Odineihin kuulunut mies heitti vuonna 2017 polttopullon turvapaikanhakijoiden telttaa kohti. Ryhmä on myös suunnitellut maalituskampanjoita. Tutkija Sallamaa puolestaan kertoo, että jäsenet ovat syyllistyneet yksityisiin väkivallantekoihin turvapaikanhakijoita vastaan.

”Partioissa” on ollut mukana koiria, ja kulkureitit ovat osuneet esimerkiksi vastaanottokeskuksiin. Helsingissä Soldiers of Odin on aiheuttanut hämmennystä esimerkiksi Puotinharjun ostoskeskuksella, jossa sijaitsee lähinnä etnisten vähemmistöjen ylläpitämiä liiketiloja.

Odin-ryhmä on joutunut vastakkain myös äärivasemmiston kanssa. Vuonna 2016 vasemmistoanarkistit tekivät ilkivaltaa Odinien tiloissa Tampereella. Vasemmistoanarkistien ”Loldiers of Odin” -pellevastamielenosoitus herätti runsaasti huomiota samoihin aikoihin. Sallamaan mukaan katupartioryhmissä on ollut halua välienselvittelyyn myös anarkisteja vastaan.

Soldiers of Odinin jäsenillä ja suomalaisilla uusnatseilla on tyypillisesti rikostaustaa. Yleisradion tuoreehkon selvityksen mukaan kaksi kolmesta näkyvästä hahmosta on elämänsä aikana saanut rikostuomion.

Taustalähteenä käytetty Helsingin yliopiston tutkimusjulkaisua ”Ulkoparlamentaarinen äärioikeistoliikehdintä ja maahanmuuttovastaisuus 2010-luvun Suomessa” (Daniel Sallamaa).